TRUE ร่วงยาว 3 วัน รูด 7% กังวลร่วมประมูลคลื่น 1,800MHz กระทบงบฯ ฟากโบรกฯชี้โอกาสเข้าซื้อ
TRUE ร่วงยาว 3 วัน รูด 7% กังวลร่วมประมูลคลื่น 1,800MHz กระทบงบฯ ฟากโบรกฯชี้เป็นโอกาสเข้าซื้อสะสมหลังราคาอ่อนตัว ล่าสุด ณ เวลา 10.24 น. อยู่ที่ระดับ 7.40 บาท ลดลง 0.15 บาท หรือ 1.99% สูงสุดที่ระดับ 7.55 บาท ต่ำสุดที่ระดับ 7.30 บาท ด้วยมูลค่าการซื้อขาย 519.45 ล้านบาท
10 พ.ค. 2561

ผู้สื่อข่าวรายงานว่า ราคาหุ้น บริษัท ทรู คอร์ปอเรชั่น จำกัด (มหาชน) หรือ TRUE ณ เวลา 10.24 น. อยู่ที่ระดับ 7.40 บาท ลดลง 0.15 บาท หรือ 1.99% สูงสุดที่ระดับ 7.55 บาท ต่ำสุดที่ระดับ 7.30 บาท ด้วยมูลค่าการซื้อขาย 519.45 ล้านบาท

ทั้งนี้ ราคาหุ้น TRUE ปรับตัวลดลงต่อเนื่องเป็นวันที่ 3 นับตั้งแต่ราคาปิดที่ระดับ 7.95 บาท เมื่อวันที่ 7 พ.ค.61 ซึ่งคิดเป็นการปรับตัวลดลง 7% หากเทียบกับราคาวันนี้ที่ระดับ 7.40 บาท
ด้าน บล.กสิกรไทย ระบุว่า ราคาหุ้นในกลุ่มสื่อสารปรับตัวลดลงอย่างหนักจากความกังวลในการเข้าร่วมประมูลคลื่น 1800 MHz ในวันที่ 4 ส.ค.61 จำนวน 45 MHz แบ่งเป็น 3 ใบอนุญาต ขนาดใบละ 15 MHz ราคาเริ่มต้นที่ 3.75 หมื่นล้านบาท
โดยตลาดฯ กำลังกังวลว่าหาก ADVANC และ TRUE ซึ่งมีปริมาณคลื่นในมือมากพออยู่แล้วเข้าร่วมประมูลอีกจะเป็นการสร้างภาระต่อการบริหารจัดการกระแสเงินสด รวมไปการกระทบต่อผลประกอบการเหมือนอย่างที่เกิดขึ้นตลอด 2 ปีที่ผ่านมา
อย่างไรก็ตาม มองว่าตลาดกังวลไปล่วงหน้ามากเกินไป ด้วยสภาวะการแข่งขันในปัจจุบันที่ไม่ได้ดุเดือดมากเหมือนอย่างในอดีต ด้วยจำนวนผู้เล่นหน้าเดิม และปริมาณคลื่นในมือที่เพียงต่อการแข่งขัน ทำให้การประมูลใบอนุญาตคลื่นใหม่ๆ ไม่น่าสูงไปกว่าในอดีต กำไรของกลุ่มจึงน่าจะพบจุดต่ำสุดไปแล้ว
อีกทั้งกลุ่มสื่อสารยังมีประเด็นบวกที่รออยู่หาก คสช. ออกมาตรการช่วยเลือกในการขยายระยะเวลาชำระค่าใบอนุญาตคลื่น 900 MHz ดังนั้นการปรับลดลงของกลุ่มสื่อสารจึงเป็นโอกาสในการเข้าซื้อสะสมอีกครั้งเลือก ADVANC และ TRUE เป็นหุ้นเด่นของกลุ่ม